Ny trailer: Stranger Things vender tilbage til Halloween

Vi vidste godt, at Stranger Things, Netflixs kritikerroste 80’er-homage, ville vende tilbage. Men nu ved vi også, at det kommer til at ske til Halloween, og vi har fået færten af, hvad der kommer til at ske. Det gør vi, fordi Netflix offentliggjorde den første teaser-trailer i går nat.

Superbowl er årets tv-begivenhed i USA og typisk der, hvor der ofres millioner på tv-reklamer, fordi millioner af tv-seere sidder klinet til skærmen. Blandt reklamerne er der også en del film- og tv-trailere. Således brugte Netflix også nogle af firmaets mange millioner på at reklamere for streaming-tv midt i årets flow-tv-højdepunkt.

De 30 sekunder fra Stranger Things’ anden sæson gav os nogle små interessante glimt ind i fortsættelsen: Eleven (Millie Bobby Brown) er tilbage, handlingen udspiller sig omkring Halloween (eller også er Stranger Things-ungerne bare svært glade for deres Ghostbusters-udklædninger) og så kunne noget tyde på, at Upside Down-verdenen kommer til udtryk i noget større stil end i første sæson. Vi glæder os, og hvis du endnu ikke har set første sæson, så gør det nu.